Kseronusxa: Maroon 5’dan “ilhom olgan” Ilhom Farmonov

Maroon 5’ning “Sugar” qo‘shig‘iga ishlangan klip hozirgacha YouTube’da 1,6 milliard marta ko‘rilgan va videoservis tarixidagi eng ko‘p ko‘rilgan videolardan biri hisoblanadi (14-o‘rin). O‘sha 1,6 milliard tomoshabin orasida siz bo‘lmasangiz, imkoniyatni qo‘ldan boy bermang:

Endi Ilhom Farmonovning “Yashang” qo‘shig‘iga ishlangan klipni tomosha qiling (bu yumush vaqtingizni ko‘p olmaydi):

“Sugar” qo‘shig‘i yozib bo‘linganidan so‘ng, 2014-yili Maroon 5 yakkaxoni Adam Levin o‘zining yaqin rejissor do‘sti Devid Dobkinga klip olishda yordam ko‘rsatishni so‘rab murojaat qilgan.
“Adam bilan tanishganimga 10 yildan oshgan, xotinimning ota-onasi Adamning buva-buvilari bilan oilaviy do‘st, Rojdestvoni ham har yili u bilan birga kutib olaman. Ko‘pdan beri birga biror narsa qilish haqida o‘ylardik, lekin hech buning mavridi kelmasdi”, — degandi Dobkin qo‘shiqqa ishlangan klip namoyishidan so‘ng.

Rejissor klipda Maroon 5 va uning muxlislari o‘rtasidagi bog‘liqlik ko‘rinib turishini xohlagan va videoni Adamning ona shahri — Los-Anjelesda, aktyorlar emas, haqiqiy odamlar ishtirokida suratga olish istagini bildirgan.
Dobkin 2005-yili aktyorlar Ouen Vilson va Vinni Jons ishtirokida “Chaqirilmagan mehmonlar” nomli filmni suratga olgan. U tasodifiy to‘ylarga amallab kirib, qizlar bilan tanishishni odat qilgan ikki do‘st haqida hikoya qiladi. “Chaqirilmagan mehmonlar” kinotanqidchilar tomonidan iliq kutib olingan, 40 million byudjeti bilan 280 million dollardan ortiq daromad olgan.
Maroon 5’ning qo‘shig‘i uchun Dobkin shunday g‘oya taklif qiladi — haqiqiy to‘ylarga mehmonga borib, kelin-kuyovlarni hayron qoldirish. Bu g‘oya Adamga ham ma’qul tushadi. “10 yil davomida hamma mendan shu filmga bog‘liq nimadir qilishni so‘rardi, — deydi Dobkin. — Biroq men o‘tmishga qaytishni istamasdim, chunki u haqiqatan ham yaxshi film chiqqan edi. Biroq klip g‘oyasi miyamizga o‘rnashib qolganidan so‘ng, shunday klip olish juda zo‘r bo‘ladi, degan fikrga keldik”.
Klip konsepsiyasi tayyor bo‘lganidan so‘ng, “bostirib boriladigan” to‘ylar qidirila boshlandi. Dastlab klip suratga olinayotgani haqida hech kim, hatto to‘yxona va to‘y egasi ham bilmasligi kerak, degan fikr bo‘lgan. Biroq keyinroq bu haqda kamida bir kishi bilgani ma’qul, degan qarorga kelingan. Shunda ham to‘yxona egalariga klip Maroon 5 uchun olinayotgani aniq bildirilmay, “juda mashhur va bir necha ‘Gremmi’larni qo‘lga kiritgan xonanda kutilmagan mehmon bo‘lishi” aytilgan.

Keyingi qadam — guruhning to‘y bo‘layotgan zalga yashirincha kirib kelishini ta’minlashdan iborat edi. Shunda Dobkin bir tugmani bosish bilan pardalari yerga tushib ketadigan chodirni ishlab chiqqan. So‘ng, Los-Anjelesda to‘ylar o‘tkaziladigan qator joylarda bo‘lib, qaysi birida shu chodirni o‘rnatish mumkinligini belgilagan.
Repetitsiya kunlarining birida Adam Levin: “Odamlarga bizning bu ishimiz yoqmasa-chi? To‘yni buzib qo‘ysak-chi?”, degan savolni o‘rtaga tashlab, klip g‘oyasini shubha ostiga olgan. Shu bilan birga, quyidagicha “kompensatsiya” taklif qilgan: “Raqs maydonini odamlardan bo‘shatamiz-da, men gitarachim Jayms Valentayn jo‘rligida ‘She Will Be Loved’ning akustik versiyasini faqat kelin-kuyov uchun, ularning birinchi oilaviy raqsi uchun kuylab beraman”.
Syomkaga bir necha kun qolganida, ba’zi tantana zallarining mas’ullari asabiylashib, Dobkin bilan kelishuvni bekor qilishni boshlagan. Shunda rejissor ularning har biri bilan alohida ko‘rishib, maxfiy mehmon aslida Maroon 5 ekanligini bildirgan. Oxir-oqibat, ularning aksariyati Adam Levinning qo‘shiqlari ixlosmandi bo‘lib chiqqan.
Tasvirga olish kuni har bir to‘yda chodirni o‘rnatib, kelin-kuyovni hayron qoldirgan ko‘yi qo‘shiq aytib chiqib ketish uchun guruhda 20 daqiqacha vaqt bo‘lgan. Klipdagi birinchi — yahudiylarning to‘yida, chodir o‘rnatilayotgan va kelin-kuyov hali o‘z kursisida o‘tirgan vaqtda, Maroon 5 yigitlari liftda qamalib qolgan. Oxiri ular liftdan amallab chiqib, to‘qqiz qavat yugurgan va tasvirga olish joyiga yetib kelgan.

Dobkinning yodga olishicha, suratga olish ishlari yakuniga yetganida Maroon 5 a’zolari unga xuddi: “Ey, Xudo! Hammasi juda ham ajoyib bo‘ldi! Keyingi to‘y qayerda?”, deb so‘rashga tayyor turgan edi.
Aksincha, uning qaysi lavhalari “Sugar”niki bilan bir xil ekanini ko‘rsatib o‘tish osonroq.

“Sugar”ning boshida Adam Levin: “Bugun 2014-yil 6-dekabr. Biz Los-Anjeles bo‘ylab sayr qilib, imkon qadar ko‘proq to‘ylarga bostirib kirish uchun to‘plandik”, — deydi. “Yashang”ning boshida esa Ilhom Farmonov: “Yurtimizda bayram, shodiyona, xursandchilik. Mana, bugun ham xalqimizning xizmatiga shaylandik”, — deydi.

“Sugar”da ham, “Yashang”da ham yordamchilar sellofanga o‘ralgan taxtalarni to‘yxonaga olib kiradi.

“Sugar”da ham, “Yashang”da ham yoshi kattaroq kishi: “Nima qilyapsanlar o‘zi?”, deb e’tiroz bildiradi va guruh vakili uni tinchlantirishga urinadi.

“Sugar”da ham, “Yashang”da yo‘lda qizlar guruh a’zolarini ko‘rib qolib, ular bilan selfiga tushadi (ha, “Sugar”da politsiya kelib, xalal beradi + “Yashang”da qizlar faqat Ilhom Farmonov bilan selfiga tushadi).

“Sugar”da ham, “Yashang”da ham tantana zali oshxonasidagi oshpazlardan biri yonidan mashhur xonanda o‘tib ketganidan hayratda qoladi (“Sugar”da, albatta, bu vaziyat ishonarliroq chiqqan).

Va nihoyat, “Sugar”da ham, “Yashang”da ham kutilmagan mehmondan kelin-kuyov juda va juda hayratda qoladi.

Shunchaki, “Sugar”da odamlarning hissiyotlari tabiiy va samimiy, “Yashang”da esa aktyorlar ijrosi butun klip kabi soxtaroq chiqqan.

Maroon 5’ning “Sugar” qo‘shig‘iga ishlangan klip premyerasi 2015-yil 14-yanvar kuni bo‘lib o‘tgan. Shundan roppa-rosa 666 kun o‘tib — 2016-yil 10-noyabrida Ilhom Farmonovning “Yashang” qo‘shig‘iga ishlangan klip YouTube’ga chiqarilgan va hozirgacha 20 ming marta ko‘rilgan.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.